Larsgard: Jeg forsøkte ikke å skade noen

Gråtende vitne: Sønnen min kunne blitt foreldreløs

Hovedvitne forlot rettssalen i protest - viste fingeren til nordmannen

DØMT TIL FENGSEL: Den norske 33-åringen ble tirsdag kveld norsk tid dømt til fengsel i sju og et halvt år. Her fra da VG møtte ham i fengselet i forrige uke. Foto: Thomas Nilsson

Nordmann dømt til 7,5 års fengsel i USA

HOLBROOK/OSLO (VG Nett) Norske John Kristoffer Larsgard (33) er dømt til sju og et halvt års fengsel av en domstol i Arizona.

Oppdatert 31. mars 2016

Artikkelen er over åtte år gammel

Har havnet i trøbbel flere ganger SLÅTT NED: Da John Kristoffer Larsgard ble pågrepet i Winslow i fjor, var han og moren Liv var på vei til Chicago. Der har han saksøkt to personer som i 2002 slo ham ned under en joggetur i Illinois, der han studerte.

Hendelsen skal ha gitt Larsgard nakkeskader. Samme år ga jusprofessor Anders Bratholm ut en bok om John Kristoffer Larsgard og moren.

MOBBET: I desember 2001 ble John Kristoffer Larsgard tilkjent 30000 kroner i voldsoffererstatning som følge av at han ble angrepet av mobbere på en skole i Oslo.

Etter dette sto moren hans frem i VG og fortalte om det hun karakteriserte som et mobbehelvete som sønnen hadde vært utsatt for. Mobbingen var så ille at sønnen flyttet til USA.

KASTET UT: I september samme år ble den daværende bioingeniørstudenten beskyldt for å være potensiell terrorist og kastet ut fra studiene ved University of South Alabama.

Den da 22 år gamle Larsgard saksøkte senere universitetet, slik at han kunne få fortsette studiene ved et annet amerikansk universitet. Vis mer

33-åringen var allerede funnet skyldig i legemsbeskadigelse med dødelig våpen - mot seks amerikanere, derav indirekte to små barn. Det dødelige våpenet er bilen han kjørte.

Hendelsen fant sted i småbyen Winslow 24. september i fjor. Rettssaken var i slutten av mars.

Tirsdag kveld var det domsavsigelse i saken. Larsgard ble dømt til fengsel i sju og et halvt års fengsel. Han får fratrekk på 230 dager i varetekt.

Dommen ble klar etter et langt rettsmøte i en domstol i småbyen Holbrook, Arizona.

- Jeg skulle virkelig ønske at det var en politimann der som stoppet meg da jeg kjørte mot enveiskjøringen. Da hadde ingen av oss vært i den situasjonen vi er nå, sa Larsgard i retten.

Han var i retten tydelig på at han mener myndighetene har overreagert i saken mot ham.

- Hvis noen hadde ringt politiet og fortalt at jeg kjørte uansvarlig, så ville jeg sikkert stoppet. Men plutselig ble jeg dyttet og slått i ansiktet. Det var mennesker over alt, og det var vanskelig for meg å se hva som skjedde, sier Larsgard.

VGTV: Se video fra den dramatiske pågripelsen

Håndjern og fotlenker

Inne i rettssalen satt 33-åringen i en stripete t-skjorte og en oransje bukse fra fengselet Navajo County Jail, hvor han stort sett har sittet i isolat de siste syv månedene.

Nordmannen hadde på seg håndjern og fotlenke under hele rettsmøtet. Ved én anledning spurte han om å få ta av håndjernene, slik at han kunne ta notater.

- Nei, svarte dommer John Lamb etter å har rådført seg med sikkerhetsvaktene.

Under en pause i rettsmøtet forsøkte 33-åringens mor, Liv Larsgard (68), å gi ham en flaske Coca Cola. Da var en av sikkerhetsvaktene raskt frempå og stoppet forsøket.

I VITNEBOKSEN: Aktor ble tydelig irritert på John Kristoffer Larsgard da han satt i vitneboksen. Han mente at nordmannen bevisst unnvek å svare på spørsmålene han stilte. Foto: VGTV

Gråtende vitne

Moren var til stede i retten og har svart på spørsmål fra aktoratet. I tillegg var flere vitner fra hendelsen i september i fjor i salen.

Flere av vitnene kom med svært følelsesladde uttalelser i retten.

- Jeg håper han blir straffet for hvert enkelt punkt, ikke en samlet straff. Jeg håper at han får lang straff, sa en kvinne.

Hun brast i gråt flere ganger mens hun snakket.

- Hvis han hadde drept meg, ville sønnen mitt ha blitt foreldreløs.

Også andre vitner viste følelser under rettsmøtet.

Mens Larsgard snakket fra vitneboksen, forlot hovedvitnet Michael Mendoza rettsalen i protest. Dette er mannen som slo nordmannen og brakk nesen hans under hendelsen 24. september.

I den åpne døren ut av retten snudde han seg og viste Larsgard fingeren.

Hele rettsreferatet

Under følger referat fra det vel tre timer lange rettsmøtet.

Klokken 22.03:

7,5 års fengsel. Minus 230 dager i varetekt.

Klokken 22.00:

Nytt nøkkelvitne reiste seg opp og gikk i protest fra rettsalen. Det skjedde etter at Larsgard på spørsmål fra aktor sa at han aldri har ropt at han skulle drepe noen etter å ha fått nesen brukket. Et av vitnene reiste seg opp i retten og sa henvendt til Larsgard: - Virkelig? Virkelig?

Klokken 21.53:

Det som later til å ha provosert Mike Mendoza til å vise Larsgard fingeren, er at Larsgard sa at hvis han ikke hadde slått ham med knyttneven i ansiktet, og i stedet snakket normalt til ham, ville han ikke fått panikk og kjørt avgårde i stor fart.

Klokken 21.51:

En meget irritert aktor protester til dommeren. Han mener Larsgard hele tiden unnviker å svare på spørsmålene han stiller.

Klokken 21.47:

Aktor spør om han forsto alle spørsmålene han ble stilt under rettssaken i slutten av mars.

- Ga du usanne opplysninger under rettssaken, spør aktor.

- Nei, det gjorde jeg ikke, svarer Larsgard.

Klokken 21.44:

- Jeg mener at politiet og påtalemyndigheten har overreagert i denne saken, sier Larsgard.

Klokken 21.43:

- Jeg skulle virkelig ønske at det var en politimann der som stoppet meg da jeg kjørte mot enveiskjøringen. Da hadde ingen av oss vært i den situasjonen vi er nå.

Klokken 21.42:

- Jeg skjønner at jeg ved å rygge bakover og treffe fortauskanten kan ha skapt frykt hos barna.

Klokken 21.41:

- Jeg skulle ønske at jeg fikk sjansen til å fortelle barna deres ansikt til ansikt at jeg aldri har prøvd å skade dem.

Klokken 21:39:

Mens John Kristian Larsgard snakket fra vitneboksen, forlot mannen som slo ham og brakk nesen hans - Michael Mendoza - retten i protest. I den åpne døren ut av retten snudde han seg og viste Larsgard fingeren!

Klokken 21.37:

- Jeg fikk panikk. Jeg måtte vekk derfra. Jeg er veldig lei meg for at folk tror jeg dermed prøvde å komme etter dem.

Klokken 21.35:

- Hvis noen hadde ringt politiet og fortalt at jeg kjørte uansvarlig, så ville jeg sikkert stoppet. Men plutselig ble jeg dyttet og slått i ansiktet. Det var mennesker over alt, og det var vanskelig for meg å se hva som skjedde, sier Larsgard.

Klokken 21.33:

- Jeg så ikke at mennesker samlet seg bak bilen. Jeg kjørte inn i fortauskanten. Jeg hadde ingen intensjon om å skade eller skremme noen, sier Larsgard.

Klokken 21.30:

Nå tegner Larsgard på en tavle i retten. Han forklarer hvordan og hvorfor han og moren kjørte mot enveiskjøringen, og gjentar og gjentar, henvendt til vitnene/ofrene at han aldri har forsøkt å skade og langt mindre drepe noen.

- Jeg hadde ingen intensjon om å skade noen. Alt det som skjedde er et resultat av mange misforståelser, sier Larsgard.

FØRES INN: Her kommer norske John Kristoffer Larsgard (33) inn i retten i Arizona. Under rettsmøtet vil han få vite hvor lenge han må sone i fengsel. Foto: VGTV

Klokken 21.20:

Etter at aktor fikk dommerens godkjennelse til å legge frem materiale om tidligere problematiske saker for Larsgard i USA, har rettsmøtet handlet om dette. Dette materialet har aldri ført til domfellelse eller lignende.

Ellers er det kommet frem få elementer som har med den aktuelle saken å gjøre.

Klokken 21.12:

Larsgard snakker om sine medisinstudier i Australia. Der studerte han i to og et halvt år, men måtte ta en pause på grunn av store nakkesmerter, ifølge ham selv.

Klokken 21.03:

Larsgard svarer nå på spørsmål fra sin forsvarer: Handler om problemer han hadde ved University Of Alabama.

Klokken 20.49:

Pause i retten. VG Nett kommer tilbake med mer så snart pausen er over.

Klokken 20.43:

Moren Liv Larsgard ga sønnen en Coca Cola, men den ble fratatt Larsgard av en sikkerhetsvakt. - Det er i strid med reglene, sier sikkerhetsvakten.

Larsgard er påført både fotlenker og håndjern i rettsalen.

Klokken 20.41:

Dommeren ba om pause, etter kun to spørsmål til Larsgard.

Klokken 20.37:

John Kristoffer Larsgard blir bedt om å vitne. Sitter i vitneboksen nå.

Klokken 20.36:

Forsvarer Chris Candelaria prøver å overbevise dommeren om å gi ham miniumsstraff, fem år. Ellers pågår det en viss omkamp mellom forsvaret og aktoratet om hva som var bevisgrunnlaget i selve rettsaken mellom, men i dag er det ikke rettsak, men straffeutmåling.

Klokken 20.26:

Aktor sier det er opp til dommeren, men han mener at minimumsstraffen på fem års fengsel er for lite.

Klokken 20.10:

Dommer John Lamb bestemte nå at VG ikke får ta bilder i retten av flere personer som aktoratet fører som ofre for bilkjøringen i Winslow.

Klokken 20.07:

Forsvarer Candelaria ba om at Larsgard får ta av håndjernene, slik at han blir i stand til å notere fra det som blir sagt. Dommer John Lamb sier nei, etter råd fra sikkerhetspersonellet i rettsalen.

Klokken 20.06:

Nok et kvinnelig vitne kommer med en uttalelse i retten.

Klokken 20.05:

Kvinnen sier at hun tilgir Larsgard, men at han må ta ansvar for handlingene sine.

- Jeg håper du får hjelp.

Klokken 20.03:

Det kvinnelige vitnet fortsetter:

- På grunn av handlingene til Larsgard, er barna som jeg elsker, merket for livet.

- Jeg håper han blir straffet for hvert enkelt punkt, ikke en samlet straff. Jeg håper at han får lang straff.

Kvinnen gråter i retten.

- Hvis han hadde drept meg, ville sønnen mitt ha blitt foreldreløs.

Klokken 19.59:

Et kvinnelig vitne, Theresa Gonzales, kommer med en uttalelse i retten:

- Jeg er opprørt over at Larsgard ikke sier hva som egentlig skjedde. Jeg er opprørt innrømmer at han forsøkte å skade små barn, sier kvinnen.

- Jeg er opprørt over at han har forsøkt å saksøke vitner i denne saken. Da Michael Mendoza slo Larsgard, gjorde han det i et forsøk på avvæpne ham, sier kvinnen.

- Vi prøvde å hjelpe ham da han kjørte feil, mens han forsøkte å drepe meg. Jeg håper han får den hjelpen han trenger, sier kvinnen.

Klokken 19.57:

Aktoratet er nå ferdig med å stille moren spørsmål. Det var mange spørsmål om historikken til sønnen.

Klokken 19.50:

Aktoratet spør ut moren om familieforhold. Hun blir også stilt spørsmål om da sønnen ble kastet ut av University of South Alabama.

Klokken 19.40:

Forsvarer understreker at John Kristoffer Larsgard aldri er blitt straffedømt.

Klokken 19.39:

Aktoratet vil vise frem politidokumenter fra en sak i Alabama for mer enn 10 år siden. Forsvarer prøver å hindre dette. Liv Larsgard la frem dokumenter fra universiteter i både Alabama og Illionois.

Klokken 19.27:

Moren Liv Larsgard (68) skal nå gi en uttalelse i retten. Hun var med i bilen sønnen er dømt for å ha brukt i et forsøk på å skade andre.

Klokken 19.26:

Aktoratet og forsvaret krangler om hvorvidt fordelaktige og ufordelaktige hendelser i Larsgards fortid skal ligge til grunn for straffeutmålingen.

Klokken 19.17:

Vitnet Michael Mendoza, mannen som tok opp forfølgelsen på Larsgard, og som brakk nesen hans, er til stede i rettsalen. Han og Larsgard har hatt øyekontakt under dagens rettsmøte.

Klokken 19.08:

Forsvarer Chris Candelarias begjærte at den norske 33-åringen skulle få en ny rettssak. Dette har dommerene avslått.

VGTV: Se den dramatiske pågripelsen av Larsgard

Kjørte feil

Det var 24. september i fjor at 33-åringen og moren kom kjørende på Interstate 40 gjennom Arizonas ørken. Rett før Winslow begynte en lampe å lyse på bilen. Men for moren, som kjørte, gikk noe galt, og hun kjørte bilen rett i midtrabatten ved avkjøringen til Winslow.

De to skaffet seg en leiebil, men da de kom tilbake til Winslow for å hente bagasjen i den vrakede bilen, startet marerittet. Larsgard kjørte mot enveiskjøringen. Det var fullt av folk i småbyen på grunn av en musikkfestival. Mange reagerte på at Larsgard kjørte i gal retning.

Det ble bråk, og Larsgard fikk et slag midt i ansiktet som brakk nesen hans. Deretter kjørte han vekk i vill fart. Retten fant at han hadde forsøkt å skade folk med vilje da han flyktet. Selv hevder han at han bare forsøkte å komme seg vekk.

Den 29. mars ble han funnet skyldig i såkalt «aggravated assault» - forsøk på grov legemsbeskadigelse med bruk av dødelig våpen - mot seks amerikanere.

- Skam for USA

Norges honorære konsul i Phoenix siden 2005, økonomiprofessor George Olander ved State University Of Arizona, omtaler saken mot Larsgard som «helt vill».

- Hele saken er en skam for USA. Han burde fått en bot eller lignende for uvettig kjøring, sier Olander.

Han er sjokkert over at Larsgard ble funnet skyldig.

- Det finnes ikke bevis, ikke engang sannsynlighet for, at Larsgard har forsøkt å skade eller drepe noen i Winslow. Saken er helt vill. Etter å ha vært til stede under deler av rettssaken er jeg sjokkert over at han ble dømt, sier Olander.

Publisert: 24.04.12 kl. 18:50 Oppdatert: 31.03.16 kl. 11:33

Les også

Mer om USA